b'\n_START_ARTICLE_\nGran\n_START_SECTION_\nKaraktertrekk og varianter\n_START_PARAGRAPH_\nGrantr\xc3\xa6r kan bli opptil 50 m h\xc3\xb8ye. Den har flatrot som vanligvis ikke g\xc3\xa5r lenger ned i bakken enn 1 m. Blomstring i mai. Trekronen er smalt konisk, grenene ofte litt hengende og svaie. Barken er rent brun eller gr\xc3\xa5brun, \xc3\xa5rsskuddene kan v\xc3\xa6re oransjebrune og litt h\xc3\xa5rete. De er flate under, og har barn\xc3\xa5ler opp\xc3\xa5. N\xc3\xa5lene er inntil 10 mm lange og 3 mm brede, m\xc3\xb8rkegr\xc3\xb8nne og litt blanke. Unge hunnblomster er rubinr\xc3\xb8de og opprette. Konglene kan bli 10\xe2\x80\x9320 cm lange, men sjelden mer enn 3 cm brede, og ofte hengende. Kongleskjellene har rombeform, de er ovale, og spisse ytterst. Et grantre kan i spesielle tilfeller bli ca. 600\xe2\x80\x93700 \xc3\xa5r gammelt, men roten kan v\xc3\xa6re inntil 10\xc2\xa0000 \xc3\xa5r gammel og avgi nye, genetisk identiske tr\xc3\xa6r som hver for seg gjennomlever fem prosent av rotsystemets levealder._NEWLINE_Granen har evne til \xc3\xa5 klone seg selv, og overlever derfor under sterkt skiftende klimatiske og biotopiske forhold. I perioder med kulde, som i Den lille istiden i senmiddelalderen, skj\xc3\xb8t granr\xc3\xb8ttene ut lave busker, mens individene i tider med mildere temperaturer blir h\xc3\xb8yreiste og slanke \xe2\x80\x93 som i v\xc3\xa5re tider._NEWLINE_Varianter omfatter sibirgran (Picea obovata), mens en vanlig form er ormegran (Picea abies f. virgata) med lange og hengende grener som ofte nesten ikke er greindelte.\n_START_SECTION_\nGranas historie i Norge\n_START_PARAGRAPH_\nI Norge vokser det b\xc3\xa5de vill og dyrket gran. Vill gran forekommer helt nord til Pasvik som spredte forekomster. Skogdannende gikk den like nord for Bj\xc3\xb8ll\xc3\xa5nes i Dunderlandsdalen i Rana. Da Sulitjelma gruber ble etablert i 1880-\xc3\xa5rene, var det ogs\xc3\xa5 gran der. Den ble utryddet av hogst, geitehold og utslipp fra smeltehytta. Man har tidligere antatt at grana innvandret  rundt 500\xe2\x80\x93400 f.Kr., f\xc3\xb8rst i Lierne i Nord-Tr\xc3\xb8ndelag, men funn fra Dalarna like over grensen til Sverige viser at den var en pionerart som etablerte seg straks isen forsvant. _NEWLINE_P\xc3\xa5 helleristningene i \xc3\x98stfold finnes det bare to avbildninger av tr\xc3\xa6r, og de ser ut til \xc3\xa5 vise to grantr\xc3\xa6r. I bronsealderen var grantr\xc3\xa6r fremdeles sjeldne i Norge, noe som kan forklare avbildningene, som er \xc3\xa5 finne ved Solberg g\xc3\xa5rd i Sarpsborg kommune. Etter formen p\xc3\xa5 de avbildete skipene \xc3\xa5 d\xc3\xb8mme, kan dette helleristningsfeltet dateres til 800-tallet f.Kr. De to bartr\xc3\xa6rne ses nederst i feltet._NEWLINE_Den tradisjonelle forst\xc3\xa5elsen er at grana kom til Lierne fra Sverige, og at den hadde spredt seg dit fra det nordlige Russland via Finland. Det er gjort funn av gran i grenseomr\xc3\xa5dene ved Ladogasj\xc3\xb8en som er om lag 5\xc2\xa0500 \xc3\xa5r gamle. Det er funnet minst 3\xc2\xa0000 \xc3\xa5r gamle eksemplarer p\xc3\xa5 Finlands vestkyst og grensestr\xc3\xb8kene inn mot Sverige ved Bottenviken.Men det er uvisst om dette var den f\xc3\xb8rste spredningsveien vestover inn til Sverige og Norge, eller om det bare representerer en senere innvandringsb\xc3\xb8lge._NEWLINE_Det er gjort funn av gran fra tiden 300\xe2\x80\x93600 e.Kr. i de mest sentrale str\xc3\xb8kene p\xc3\xa5 \xc3\x98stlandet. Det har v\xc3\xa6rt antatt at de nordvestre delene av Nordmarka (Ringkollen og Krokskogen) hadde grantr\xc3\xa6r omkring \xc3\xa5r 450\xe2\x80\x93500 e.Kr., mens for eksempel Nittedalstraktene hadde gran alt i \xc3\xa5r 215\xe2\x80\x93390 e.Kr. Til Hurdal og Vestre Toten kom den trolig alt i det f\xc3\xb8rste hundre\xc3\xa5ret etter \xc3\xa5r 0._NEWLINE_I M\xc3\xb8re og Romsdal vokser naturlig granskog bare i Rindal og Romsdal, og forekomsten i Romsdal kan skyldes planting p\xc3\xa5 1800-tallet. P\xc3\xa5 resten av Vestlandet vokser gran naturlig kun noen f\xc3\xa5 steder, som Modalen, Suldal, Voss og Luster, men b\xc3\xa5de vanlig gran og den amerikanske sitkagran er vanlig plantet i landsdelen._NEWLINE_Kysten fra rett s\xc3\xb8r for Trondheimsfjorden til Rana i Nordland er det eneste omr\xc3\xa5det i Europa der gran naturlig vokser ved Atlanterhavet. Disse granskogene har et fuktig og kj\xc3\xb8lig klima og danner en s\xc3\xa6rpreget naturtype som kalles boreal regnskog, eller mer presist kystgranskog. Naturtypen er sv\xc3\xa6rt rik p\xc3\xa5 moser og lav, og flere lavarter har sitt eneste europeiske voksested her._NEWLINE_Det eldste levende individet av gran i Norge er registrert i Trillemarka i Buskerud og er 484 \xc3\xa5r (2008). I Skandinavia er den eldste grana funnet i Vilhelmina kommune i Sverige. Den var hele 587 \xc3\xa5r (1999). Men rotsystemene kan alts\xc3\xa5 v\xc3\xa6re betydelig eldre, inntil 10\xc2\xa0000 \xc3\xa5r._NEWLINE_I 2012 publiserte en stor forskergruppe resultatene av genetiske unders\xc3\xb8kelser av pollen funnet i innsj\xc3\xb8sedimenter. I artikkelen i det prestisjefylte tidsskriftet Science hevdes det at de boreale treslagene overlevde siste istids maksimum i Skandinavia. Analysene viser at gran vokste i Tr\xc3\xb8ndelag for 10 300 \xc3\xa5r siden,  og at det fantes furu og gran i n\xc3\xa6rheten av And\xc3\xb8ya for henholdsvis 22 000 \xc3\xa5r og 17 700 \xc3\xa5r siden._NEWLINE_Gran forekom i Norge i mellomistidene og hadde i perioder st\xc3\xb8rre utbredelse enn i dag. Pollenfunn fra Fj\xc3\xb8sanger utenfor Bergen og Vossestrand p\xc3\xa5 Voss viser at det vokste store granskoger p\xc3\xa5 Vestlandet mot slutten av Eem-mellomistiden.\n_START_SECTION_\nVerdens eldste levende tre\n_START_PARAGRAPH_\nI Fulufj\xc3\xa4llets nasjonalpark i Dalarna i Sverige er det oppdaget ei levende gran som vokser p\xc3\xa5 et rotsystem som er C14-datert til 9\xc2\xa0558 \xc3\xa5r gammelt. Funnet kan f\xc3\xb8re til at vi m\xc3\xa5 revidere v\xc3\xa5r forst\xc3\xa5else for n\xc3\xa5r og fra hvor grantreet kom til Skandinavia._NEWLINE_Leif Kullman, professor i naturgeografi ved Ume\xc3\xa5 universitet, har kartlagt granas utbredelse og funnet en rekke grantr\xc3\xa6r som er mellom sju og ni tusen \xc3\xa5r gamle. Den eldste av disse antas \xc3\xa5 v\xc3\xa6re det eldste levende treet i hele verden. Kullman hevder at tr\xc3\xa6rne har overlevd som lavtvoksende buskvekster._NEWLINE_Midt i Trillemarka i Buskerud, p\xc3\xa5 grensen mellom Sigdal og Numedal st\xc3\xa5r det som sannsynligvis er Norges eldste levende grantre. Det er 538 \xc3\xa5r gammelt, det begynte \xc3\xa5 spire i 1480.\n_START_SECTION_\nBruk\n_START_PARAGRAPH_\nGran er et sv\xc3\xa6rt viktig treslag som opp gjennom tidene har medvirket til velstand gjennom b\xc3\xa5tbygging, husflid og fremveksten av sagbruks- og treforedlingsindustrien i Skandinavia. Tradisjonelt er gran ogs\xc3\xa5 det mest vanlige juletreet i de norske hjem. Gran blir ogs\xc3\xa5 brukt i lokket p\xc3\xa5 strykeinstrumenter som fiolin, cello ol._NEWLINE_Mesteparten av grant\xc3\xb8mmeret blir brukt til skurlast (planker og bord til husbygging og innredning) og m\xc3\xb8bler. Tremasse og cellulose blir brukt til papirproduksjon. Grantrefibrene (cellene) er lange og derfor godt egnet til form\xc3\xa5let. Det d\xc3\xa5rligste t\xc3\xb8mmeret blir brukt til produksjon av spon- og fiberplater.'